### Beslutning

Edith Kristiansen, Frode Lind, Grete Clausen, Tage Jeppesen og Elias Mikkelsen kunne tiltræde indstillingen i overensstemmelse med Magistratens anbefaling. Jano Olesen og Casper Johansen tog forbehold med henblik på en nærmere drøftelse i byrådsgruppen.

Endelig vedtagelse af forslag til lokalplan nr. 1018, højhusbebyggelse på [adresse] og tillæg nr. 50 til kommuneplan 2013.

### Resumé

Lokalplanen omfatter et privatejet byzoneareal på ca. 6.450 m2 beliggende på [adresse] i [adresse] N. Området afgrænses mod nord af en servicestation og erhvervsformål, mod øst af [adresse], mod syd af [adresse] og en uddannelsesinstitution og mod vest af [adresse].

 Formålet med lokalplanen er at nedrive det eksisterende [adresse] og muliggøre højhusbebyggelse i 5-31 etager til boligformål med tilhørende parkeringskælder. Højhusbebyggelsen udformes med ca. 300 boliger og fællesfaciliteter i stueetagen. Boligerne opføres i varierende størrelser dog med hovedvægt på mindre boliger til studerende.

 Den maksimale bebyggelsesprocent for lokalplanområdet fastlægges til 360, hvilket muliggør et samlet etageareal på ca. 23.000 m².

 Lokalplanen er ikke i overensstemmelse med kommuneplanen og der er derfor udarbejdet Tillæg nr. 50 til Kommuneplan 2013. Derudover er projektet et højhusprojekt, hvorfor der er udarbejdet en miljøvurdering og højhuskonsekvensanalyse i forbindelse med lokalplanforslag og kommuneplantillæg.

 Forslaget til lokalplan har været i offentlig høring, og der er indkommet 8 høringssvar. 2 høringssvar er overvejende for højhusbebyggelsen, mens 6 høringssvar er overvejende imod højhusbebyggelsen.

 Emnerne i høringssvarene omhandler:
 1.   Indflydelsen på det fredede vandtårn
 2.   Gener som følge af byggeriets højde – skygger, indblik, refleksioner.
 3.   Byggeriets udseende
 4.   Trafikale forhold
 5.   Miljøforhold
 6.   Byggestøj
 7.   Offentlig adgang til byggeriets øverste etage

 Bemærkningerne har ikke ført til ændringer i lokalplanforslaget.

### Indstilling

At 1) forslag til lokalplan nr. 1018, højhusbebyggelse på [adresse] og Tillæg nr. 50 til Kommuneplan 2013 godkendes til endelig vedtagelse.

 At 2) de indkomne bemærkninger til den offentlige høring af lokalplanforslaget besvares som beskrevet i afsnit 5.3.

 At 3) den sammenfattende redegørelse om miljøvurdering af Lokalplan nr. 1018 med Tillæg nr. 50 til Kommuneplan 20013, som fremgår i sin helhed i afsnit 7.2, vedtages og indgår som en del af lokalplanens og kommuneplantillæggets redegørelse.

### Sagens forløb

08-11-2016 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 14-11-2016 Magistraten
Fremsendes til [adresse] med bemærkning, at Magistraten i mødet den 14. november 2016 anbefaler, at byrådet tiltræder Magistratsafdelingen for Teknik og Miljøs indstilling af 19. oktober 2016.
 23-11-2016 [adresse]
Fremsendes til Teknisk Udvalg til behandling i henhold til beslutning i byrådets møde den 23. november 2016.
 28-11-2016 Teknisk Udvalg
Edith Kristiansen, Frode Lind, Grete Clausen, Tage Jeppesen og Elias Mikkelsen kunne tiltræde indstillingen i overensstemmelse med Magistratens anbefaling. Jano Olesen og Casper Johansen tog forbehold med henblik på en nærmere drøftelse i byrådsgruppen.